B4-0043 και 0065/96

Ψήφισμα σχετικά με τις κακές συνθήκες που επικρατούν στις φυλακές των χωρών της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη τη σύμβαση για την προστασία των δικαιωμάτων του ανθρώπου και των θεμελιωδών ελευθεριών καθώς και τα σχετικά πρωτόκολλα,

- έχοντας υπόψη την Ευρωπαϊκή Σύμβαση του 1987 για την πρόληψη των βασανιστηρίων και της απάνθρωπης ή ταπεινωτικής μεταχείρισης,

- έχοντας υπόψη το σύνολο των ελαχίστων κανόνων για τη μεταχείριση των κρατουμένων που έχει εγκρίνει το Συμβούλιο της Ευρώπης το 1973,

Α. εκτιμώντας ότι οι συνθήκες κράτησης έχουν επιδεινωθεί αισθητά στις φυλακές πολλών κρατών μελών της Ένωσης, ειδικότερα όσον αφορά την υπερπλήρωσή τους, την απομάκρυνση των κρατουμένων από τις οικογένειές τους, την παλαιότητα των κτιρίων και την έλλειψη στελέχωσης,

Β. εκφράζοντας ειδικότερα την ανησυχία του για τις τις ανθυγιεινές και ταπεινωτικές συνθήκες που επικρατούν στις φυλακές Holloway του Λονδίνου- με αποτέλεσμα ο Ανώτατος Επιθεωρητής Φυλακών να αποσύρει, σε ένδειξη διαμαρτυρίας, το εκεί προσωπικό τον Δεκέμβριο-, στις φυλακές Mountjoy του Δουβλίνου και στις φυλακές Koraalspecht των Ολλανδικών Αντιλλών,

Γ. συγκλονισμένο από τις ειδήσεις σύμφωνα με τις οποίες έγκυος κρατουμένη στις φυλακές του Holloway του Λονδίνου ήταν δεμένη με χειροπέδες στο νοσοκομείο ενώ είχαν αρχίσει οι οδύνες του τοκετού της και επισημαίνοντας ότι η βάρβαρη αυτή πρακτική πρέπει να επανεξετασθεί για να διαπιστωθεί αν είναι δυνατόν να υπάρξουν ικανοποιητικότεροι διακανονισμοί,

Δ. θορυβημένο από την έκθεση που δημοσίευσε τον Δεκέμβριο του 1995 η Επιτροπή του Συμβουλίου της Ευρώπης για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας (CPT) σχετικά με τις συνθήκες στις ιρλανδικές φυλακές, στην οποία επισημαίνεται η ροπή προς τη βία ορισμένων σωφρονιστικών υπαλλήλων και οι ανεπαρκείς ιατρικές υπηρεσίες στην ανδρική πτέρυγα της φυλακής Mountjoy του Δουβλίνου, όπου, παρά το οξύτατο πρόβλημα με τα ναρκωτικά, η επίσκεψη των κρατουμένων στον ιατρό διαρκεί κατά μέσον όρο ένα λεπτό και είκοσι δευτερόλεπτα, δεν υπάρχει ειδικευμένο νοσηλευτικό προσωπικό, δεν τηρούνται ιατρικά μητρώα των ασθενών και υπάρχει έλλειψη ψυχιατρικών υπηρεσιών[semigr ]

Ε. επισημαίνοντας ότι στη Συνθήκη ΕΕ ζητείται ακόμη στενότερη συνεργασία για την καταπολέμηση της εγκληματικότητας και ότι τούτο θα έχει ως συνέπεια την αυξανόμενη χρήση των διαδικασιών έκδοσης, προφυλάκισης και, κατά πάσα πιθανότητα, έκτισης ποινών εκ μέρους πολιτών της ΕΕ σε άλλα κράτη μέλη,

1. ζητεί από τις αρμόδιες αρχές των κρατών μελών να καταβάλουν το ταχύτερο δυνατό κάθε προσπάθεια προκειμένου να εφαρμοσθούν αυστηρώς οι «ελάχιστοι κανόνες» του Συμβουλίου της Ευρώπης σε όλες τις φυλακές των κρατών μελών[semigr ]

2. εκτιμά ότι απαραίτητος όρος για την αξιοπιστία των πρωτοβουλιών της Ευρωπαϊκής Ένωσης σχετικά με την προάσπιση των ανθρωπίνων δικαιωμάτων είναι ο πλήρης σεβασμός αυτών σε όλα τα κράτη μέλη[semigr ]

3. αναθέτει στην αρμόδια επιτροπή του την εκπόνηση έκθεσης σχετικά με την κατάρτιση κοινωνικού χάρτη των κρατουμένων[semigr ]

4. ζητεί να περιληφθούν αυτούσιες στον εν λόγω κοινωνικό χάρτη οι διατάξεις των «ελαχίστων κανόνων» του Συμβουλίου της Ευρώπης, αφού διευκρινισθούν, συμπληρωθούν και ενημερωθούν, καθώς και να δοθεί ιδιαίτερη προσοχή στις ομάδες που απαιτούν ειδική μεταχείριση, όπως π.χ. οι γυναίκες, οι μετανάστες, οι ομοφυλόφιλοι, οι εθνοτικές και οι θρησκευτικές μειονότητες[semigr ]

5. ζητεί να πραγματοποιηθούν ειδικές ενέργειες για το πρόβλημα των ναρκωτικών στις φυλακές και εφιστά την προσοχή στην επισφαλή κατάσταση της υγείας των οροθετικών ατόμων[semigr ]

6. αναγνωρίζει ότι το AIDS αποτελεί σοβαρό πρόβλημα σε πολλές φυλακές ανά την επικράτεια της ΕΕ και ζητεί να εφαρμοσθούν σε όλες τις φυλακές εκπαιδευτικά προγράμματα για τη νόσο, όπως και να παρέχεται κατάλληλη ιατρική περίθαλψη στους κρατουμένους που πάσχουν από AIDS[semigr ]

7. θεωρεί ότι σε καμιά περίπτωση δεν πρέπει να φυλακίζονται τα άτομα που ζητούν άσυλο και δεν έχουν διαπράξει αδικήματα και των οποίων οι φάκελοι βρίσκονται υπό εξέταση[semigr ]

8. ζητεί από τις αρμόδιες αρχές των κρατών μελών να καταβάλουν κάθε δυνατή προσπάθεια ώστε να αποφεύγεται ταπεινωτική και εξευτελιστική μεταχείριση των κρατουμένων γυναικών, ειδικότερα δε των εγκύων, καθώς και να δώσουν ιδιαίτερη προσοχή στη γυναικολογική υγεία των κρατουμένων γυναικών[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τα Κοινοβούλια των κρατών μελών και το Γενικό Γραμματέα του Συμβουλίου της Ευρώπης.